Nariadenie Rady (EHS) č. 2260/84
zo 17. júla 1984,
ktorým sa mení a dopĺňa nariadenie č. 136/66/EHS o vytvorení spoločnej organizácie trhu s olejmi a tukmi
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva a najmä na jej článok 43,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže článok 11 ods. 6 nariadenia Rady č. 136/66/EHS z 22. septembra 1966 o vytvorení spoločnej organizácie trhu s olejmi a tukmi [4], naposledy zmeneného a doplneného nariadením (EHS) č. 1556/84 [5], stanovuje, že určité percento podpory na spotrebu sa musí prideliť propagačným kampaniam a pokiaľ možno aj iným projektom zameraným na podporu spotreby olivového oleja v spoločenstve; keďže vzhľadom na situáciu na trhu s olivovým olejom, a to najmä po pristúpení Helénskej republiky (Grécka) do spoločenstva sa musí prijať ustanovenie, ktoré umožňuje prideliť vyššie uvedené percento na podporu spotreby olivového oleja spoločenstva tak na trhoch spoločenstva, ako aj na svetových trhoch;
keďže podľa článku 20d ods. 1 nariadenia č. 136/66/EHS uznané skupiny alebo uznané združenia môžu zadržať ako poplatok určité percento, ktoré sa musí stanoviť, čiastky podpory na výrobu, ktoré sa im vypláca; keďže s cieľom zabezpečiť efektívnejšie uplatňovanie systému podpory na výrobu takéto ustanovenie musí byť zmenené a doplnené tak, aby pokrývalo približne výdavky spojené s dozorom organizácií výrobcov a ich združení uvedených v kontexte programu podpory na výrobu;
Kďže článok 20d ods. 3 uvedeného nariadenia stanovuje, že uznané skupiny výrobcov a uznané združenia môžu uzatvárať skladovacie zmluvy vzhľadom na olivový olej, s ktorým obchodujú; keďže vzhľadom na ich štruktúru a ich ciele táto možnosť musí byť obmedzená na skupiny a združenia výrobcov uznanými v zmysle nariadenia (EHS) č. 1360/78 [6], medzi ktorých úlohy patrí aj uvádzanie olivového oleja na trh,
PRIJALA TOTO NARIADENIE:
Článok 1
Nariadenie č. 136/66/EHS sa týmto mení a dopĺňa takto:
1. V prvom pododseku článku 11 ods. 6 sa slová "v spoločenstve" nahrádzajú slovami "vyrobené v spoločenstve";
2. V článku 20d:
a) odsek 1 sa nahrádza takto:
"1. Určité percento, ktoré sa musí stanoviť, čiastky podpory na výrobu vyplácané uznaným organizáciám alebo uznaným združeniam bude zadržané. Výsledná čiastka sa použije ako pomoc pri financovaní výdavkov vzniknutých v rámci pracovných činností vykonávaných na základe článku 5 ods. 3 a článku 20c.
Súčasne a v súlade s tým istým postupom ako v prípade podpory na výrobu, Rada rozhodne pre nasledujúci hospodársky rok o percente podpory na výrobu, ktoré môže byť zadržané."
b) odsek 3 sa nahrádza takto:
"3. Ak ceny na trhu spoločenstva sa budú približovať intervenčnej cene počas daného obdobia, je možné v súlade s postupom uvedeným v článku 38 rozhodnúť o tom, že uznané skupiny alebo uznané združenia v zmysle nariadenia (EHS) č. 1360/78 môžu uzatvárať zmluvy o skladovaní olivového oleja, s ktorým obchodujú."
3. V článku 42b sa odkaz na podpoložku ex 20.01 B nahrádza odkazom na podpoložku ex 20.01 C.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Bude sa uplatňovať od 1. novembra 1984.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 17. júla 1984